Predlagatelj: ŽUPAN Faza: PREDLOG

Svet Mestne občine Velenje je na podlagi 21. in 29. člena Zakona o lokalni samoupravi (Uradni list RS, št. 94/07 - uradno prečiščeno besedilo, 27/08 - odl. US, 76/08, 79/09, 51/10, 84/10 - odl. US, 40/12 - ZUJF, 14/15 – ZUUJFO, 76/16 - odl. US 11/18 - ZSPDSLS-1 in 30/18), 24. člena Statuta Mestne občine Velenje (Uradni vestnik Mo Velenje, št. 1/16 – uradno prečiščeno besedilo in 17/19), in v povezavi z Odredbo o razglasitvi epidemije nalezljive bolezni SARS-CoV-2 (COVID-19) na območju Republike Slovenije (Uradni list RS, št. 19/20), na seji…… dne…………..…… sprejel

**SKLEP**

***o oprostitvi plačila najemnin za nepremičnine v lasti Mestne občine Velenje***

1. člen

Z namenom blažitev posledic ukrepov zaradi izrednih razmer zaradi virusa SARS-CoV-2 (COVID-19) se najemnike poslovnih prostorov Mestne občine Velenje, najemnike zemljišč in gostinskih teras, v lasti Mestne občine Velenje in imetnike stavbne pravice podeljene s strani Mestne občine Velenje, za katere velja prepoved ponujanja in prodajanja blaga in storitev neposredno potrošnikom na podlagi Odloka o začasni prepovedi ponujanja in prodajanja blaga in storitev potrošnikom v Republiki Sloveniji (Uradni list RS, št. [25/20](http://www.uradni-list.si/1/objava.jsp?sop=2020-01-0570), [29/20](http://www.uradni-list.si/1/objava.jsp?sop=2020-01-0599) in [32/20](http://www.uradni-list.si/1/objava.jsp?sop=2020-01-0648)), se za čas od 16. 3. 2020 do prenehanja začasne prepovedi ponujanja in prodajanja blaga in storitev neposredno potrošnikom, oprosti plačila najemnin.

Sklep velja za vse prostore, ki so v lasti občine in jih imajo v najemu pravne ali fizične osebe, ki opravljajo pridobitno dejavnost, ter za najemnike, ki imajo v najemu prostore javnih zavodov, katerih ustanoviteljica je občina.

Uporabnike javnih površin v Mestni občini Velenje se oprosti plačila občinske takse za uporabo javnih površin za obdobje od 16. 3. 2020 do prenehanja začasne prepovedi ponujanja in prodajanja blaga in storitev neposredno potrošnikom.

1. člen

Sklep se uporablja za mala in mikro podjetja ter samostojne podjetnike in fizične osebe, ki opravljajo pridobitno dejavnost.

1. člen

Ta sklep začne veljati naslednji dan po objavi v Uradnem vestniku Mestne občine Velenje in velja do sprejetja sklepa Vlade Republike Slovenije, da so prenehali razlogi za ukrepe, uvedeni z Odlokom o začasni prepovedi ponujanja in prodajanja blaga in storitev potrošnikom v Republiki Sloveniji.

Številka: 015-03-0001/2020

Datum:

župan Mestne občine Velenje

**Bojan KONTIČ**

po pooblastilu podžupan Mestne občine Velenje

**Peter DERMOL**

OBRAZLOŽITEV:

1. PRAVNA PODLAGA:

21. člen Zakona o lokalni samoupravi (Uradni list RS, št. 94/07 - uradno prečiščeno besedilo, 27/08 - odl. US, 76/08, 79/09, 51/10, 84/10 - odl. US, 40/12 - ZUJF, 14/15 – ZUUJFO, 76/16 - odl. US 11/18 - ZSPDSLS-1 in 30/18, v nadaljevanju: ZLS) določa, da občina samostojno opravlja lokalne zadeve javnega pomena (izvirne naloge), ki jih določi s splošnim aktom občine ali so določene z zakonom. Občina za zadovoljevanje potreb svojih prebivalcev, med drugimi naštetimi nalogami, upravlja občinsko premoženje, torej odda stvarno premoženje v najem, skrbi za pravno in funkcionalno urejenost, investicijska vzdrževalna dela, daje stvarno premoženje v uporabo in podobno. 29. člen ZLS pa določa, da je občinski svet najvišji organ odločanja o vseh zadevah v okviru pravic in dolžnosti občine. Torej lahko v primeru trenutnih razmer, ko je v večjem obsegu ogroženo življenje in premoženje občanov, občinski svet sprejme začasne nujne ukrepe, kot je predlagano s tem sklepom.

Z Odredbo o razglasitvi epidemije nalezljive bolezni SARS-CoV-2 (COVID-19) na območju Republike Slovenije (Uradni list RS, št. 19/20), se je na območju Republike Slovenije razglasila epidemija nalezljive bolezni SARS-CoV-2 (COVID-19).

2. RAZLOGI ZA SPREJEM:

Vlada Republike Slovenije je dne 16. marca 2020 z namenom, da se omeji gibanje prebivalstva in zaradi zajezitve in obvladovanja epidemije COVID-19 izdala Odlok o začasni prepovedi ponujanja in prodajanja blaga in storitev potrošnikom v Republiki Sloveniji (Uradni list RS, št. 25/20, 29/20 in 32/20). Določbe odloka se predvsem nanašajo na nastanitvene storitve, gostinske storitve, velnes storitve, športno rekreacijske storitve, kinematografske storitve, kulturne storitve, frizerske storitve, kozmetične storitve, pedikerske storitve, storitve iger na srečo.

Zaradi navedenega in zaradi omejenega gibanja prebivalstva so in bodo podjetniki utrpeli gospodarsko škodo.

3. OCENA SEDANJEGA STANJA:

Mestna občina Velenje in njeni javni zavodi oddajajo v najem nepremičnine (poslovne prostore in zemljišča). Sprejeti sklep bo vplival na plačilo najemnin skoraj 90 podjetnikom.

Mesečno Mestna občina Velenje in javni zavodi ŠRZ Rdeča dvorana, Festival Velenje ter Zavod za turizem skupaj prejmejo iz naslova najemnin in taks okoli 31.000 eur prihodka.

Najemnike se ne oprosti plačila obratovalnih stroškov, saj je vlada sprejela ukrep znižanja stroškov elektrike, prav tako pa se večina stroškov plačuje po dejanski porabi, ki pa bo v tem času nižja.

4. OCENA FINANČNIH POSLEDIC:

Predlagani sklep o oprostitvi najemnin ima za proračun Mestne občine Velenje in finančne načrte naših javnih zavodov finančne posledice in sicer okoli 31.000 eur na mesec na strani prihodkov.

V Velenju, 1. 4. 2020

Pripravili:

**Alenka Rednjak, dipl. ekon. (UN), l.r.**

vodja Urada za razvoj in investicije

**Suzana Žinič, univ. dipl. prav., l.r.**

vodja Pravne službe

ŽUPAN:

Na podlagi 37. člena Statuta Mestne občine Velenje (Uradni vestnik MOV, št. 1/16 – uradno prečiščeno besedilo in 17/19) predlagam Svetu, da ta sklep sprejme.

župan Mestne občine Velenje

**Bojan KONTIČ**

po pooblastilu podžupan Mestne občine Velenje

**Peter DERMOL, l.r.**